Goa köögi eripärane joon on toiduainete marineerimine populaarses feni viinas. Feni on kahekordselt destilleeritud, puhas ja väga kange kohalik alkohol, mida valmistatakse kas kookospalmimahlast (toddy) või kašuõuntest.    Populaarne, maitsev ja hinnalt soodne eine  on thali. Thali koosneb tavaliselt riisist ja selle juurde serveeritavast kastmete, salatite ja suupistete valikust. On taimethalisid ja lihathalisid. Thali hinna sisse kuulub alati leib ja tihti ka magustoit. On restorane, kus serveeritakse nn. põhjatuid (unlimited) thalisid. See tähendab, et kindla hinna eest võib süüa nii palju, kui jaksu on. Seega on thali odavaim viis kõht täis saada sealjuures erinevaid roogi proovides. Taimethali maksab umbes 40 ja lihathali 60 ruupiat (vastavalt 11-17 krooni).